1.Indledning

Ulovlige skydevåben samt håndvåben og lette våben (SALW) bidrager fortsat til ustabilitet og vold i Den Europæiske Union, i dens umiddelbare naboskabsområde og i resten af verden. Ulovlige våben giver næring til global terrorisme og konflikter og modarbejder EU's udviklings- og krisestyring samt det humanitære og stabiliserende arbejde i dele af EU's nabolande og Afrika. Inden for EU har ulovlige skydevåben en klar indvirkning på den indre sikkerhed, da de fremmer organiseret kriminalitet og giver terrorister mulighed for at udføre angreb på europæisk jord.

FN's generalsekretær anførte i sin rapport fra 2016 om alle aspekter af ulovlig handel med håndvåben og lette våben, at antallet af borgerkrige i verden var tredoblet i løbet af det seneste årti. Væbnede konflikter, ofte ansporet af spredningen af ulovlige SALW, er en afgørende faktor for, at næsten 800 mio. mennesker ikke har adgang til tilstrækkelige mængder fødevarer.

Ulovlige våben gør det lettere at handle med narkotika og mennesker gennem intimidering og tvang, bærer ved til konflikter om territorier mellem bander i byerne og giver terrorister magt. Terrorangreb i Europa har vist, at der er en forbindelse mellem organiseret kriminalitet og terrorisme, navnlig handel med skydevåben, og viser med al tydelighed, at der er en flerdimensionel trussel, der involverer forskellige kriminalitetsområder. Europol bemærkede i sin trusselsvurdering af grov og organiseret kriminalitet (SOCTA) for 2017, at de seneste terrorangreb, både i EU og andre steder, der er blevet udført af jihadistiske terrorister ved hjælp af ulovlige skydevåben, havde dokumenteret de dødelige konsekvenser af denne ulovlige handel.

I 2005 vedtog Det Europæiske Råd en strategi for bekæmpelse af ulovlig ophobning af og handel med SALW samt ammunition hertil til støtte for FN's handlingsprogram med sigte på at forebygge, bekæmpe og udrydde alle aspekter af ulovlig handel med håndvåben og lette våben, der blev vedtaget den 20. juli 2001. Kommissionen konstaterede i sin europæiske dagsorden om sikkerhed for 2015, at ulovlig våbenhandel er en af prioriteterne under det overordnede mål om at standse terroristers og organiserede kriminelle gruppers aktiviteter. Den blev fulgt op af en EU-handlingsplan for bekæmpelse af ulovlig handel med og brug af skydevåben og eksplosivstoffer og en revision af EU's regelsæt om lovlig erhvervelse og besiddelse af skydevåben.

For på internationalt plan at intensivere forebyggelse, bekæmpelse og udryddelse af alle aspekter af ulovlig handel med SALW indeholder denne fælles meddelelse fra Kommissionen og Unionens højtstående repræsentant for udenrigsanliggender og sikkerhedspolitik elementer til en revideret SALW-strategi under hensyntagen til udviklingen i sikkerhedssituationen, de vejledende principper i EU's globale strategi fra 2016, udviklingen i kontrol med konventionelle våben (såsom ikrafttrædelsen af traktaten om våbenhandel (ATT) i december 2014) og aktioner inden for EU til gennemførelse af den europæiske dagsorden om sikkerhed fra 2015 med henblik på at gøre fremskridt hen imod en effektiv og ægte sikkerhedsunion.

Formålet med en revideret strategi er at fremme en integreret, samlet og koordineret europæisk indsats for at forebygge og bekæmpe ulovlige SALW og ammunition hertil hos terrorister, kriminelle og andre uautoriserede aktører og fremme ansvarlighed og ansvar med hensyn til lovlig våbenhandel.

Hvor handelen med civile skydevåben reguleres på EU-plan, tilpasser medlemsstaterne deres holdninger om eksport af SALW, såsom krigsmateriel, inden for rammerne af den fælles udenrigs- og sikkerhedspolitik (FUSP). Den retlige sondring mellem civile og militære skydevåben bliver irrelevant, når de omdirigeres til det ulovlige kredsløb. For at imødegå denne trussel på en omfattende måde omhandler denne meddelelse både civile og militære skydevåben.

Våben til militær brug spiller en afgørende rolle i forbindelse med bevarelse af sikkerhed, frihed og fred, forudsat at de anvendes i overensstemmelse med folkeretten, herunder menneskerettighedslovgivningen og den humanitære folkeret. Samtidig kan krigsvåben pr. definition medføre død og ødelæggelse. Denne tvetydighed betyder, at regeringer, der kontrollerer sådanne våben, skal sikre, at de handles på en ansvarlig måde, og forhindre, at de omdirigeres til kriminelle, terrorister og andre uautoriserede brugere i strid med våbenembargoer og slutbrugeraftaler.

I denne meddelelse anvendes udtrykket "SALW", når der fokuseres på militære våben, og udtrykket "skydevåben" anvendes, så det udtrykkeligt omfatter civile skydevåben.

2.Bekæmpelse af ulovlige skydevåben og SALW: mål og foranstaltninger

En effektiv bekæmpelse af ulovlig fremstilling, formidling, handel og ulovlig handel med skydevåben/SALW og ammunition hertil kræver fastlæggelse af normer og regler, gennemførelse, håndhævelse og kommunikation fra statslige agenturer og nationale, regionale og globale aktører. Det kræver en indsats, der omfatter alle faser i livscyklussen af skydevåben/SALW og ammunition fremstilling, eksport, oplagring og bortskaffelse.

I overensstemmelse med den globale strategi for Den Europæiske Unions udenrigs- og sikkerhedspolitik og dens principper samt den europæiske dagsorden om sikkerhed søger EU at bevare og beskytte et fredeligt og sikkert miljø for sine borgere og støtte sikkerhed og fremme udviklingen i EU's nabolande og i verden som helhed. Med henblik herpå er denne strategi baseret på følgende principper:

·enhed – på grundlag af en sammenhængende og koordineret tilgang på tværs af eksterne politikker, mellem medlemsstaterne og EU og mellem interne og eksterne politikker

·fremme af samarbejde og partnerskab på alle niveauer

·ansvar i forbindelse med prioriterede regioner, især dem, der kunne udgøre en trussel mod EU's sikkerhed og har størst sandsynlighed for at få gavn af EU's indsats

·fremme af et globalt regelbaseret samarbejde med multilateralisme som det vigtigste princip og FN i centrum, baseret på respekt for folkeretten, herunder menneskerettighederne og den humanitære folkeret, med henblik på at skabe en fredelig og bæredygtig verden

·indarbejdelse af køns- og diversitetsaspekter i projekter og foranstaltninger til styring af SALW.